《次韵游衡岳》
宋代·释德洪

结发功名场，吾岂厌朝市。风埃涴袍裤，乐事嗟无几。

那知望耆阇，举手弄云水。山空答清啸，一洗风埃耻。

赤岸横落日，孤烟起墟里。阴晴故多态，风物自闲美。

归来说佳处，尚复喜见齿。为作鹤脑侧，失床忘而趾。

平生嘉遁心，衍挽车轮起。拭涕师懒瓒，多事笑昙始。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。